Malá Ida

Malá Ida () je obec na Slovensku v okrese Košice-okolie.

Polohopis 

Obec Malá Ida leží v severozápadnej časti Košickej kotliny na nive potoka Ida. Severne od obce sa dvíhajú Volovské vrchy, veľká časť chotára však leží v pahorkatine z treťohorných usadenín. Východný a západný okraj chotára pokrývajú lesy, v ktorých prevláda dub. Stred obce sa nachádza v nadmorskej výške 306 m, nadmorská výška v chotári sa pohybuje od 290 do 507 m. 

Obcou prechádza cesta II/548 (KošiceJasov), ktorú tu križuje cesta III/3405 (ŠacaBukovec). Centrum Košíc je vzdialené  východným smerom.

Vodné toky 
Cez obec preteká riečka Ida, ktorá pramení pod Bielym kameňom (1 134,5 m)  v blízkosti Kojšovskej hole.

Dejiny 
Písomne doložené dejiny obce siahajú do roku 1247, kedy je datovaný prevod majetku - územia dnešnej Malej Idy, na spišského prepošta Mateja. Spomína sa zem a lesy, ktoré ležali na východ od rieky Ida. Pozemky získal v roku 1280 komes Dávid z Omodejovskej línie Abovcov a v listinách z roku 1300 sa toto územie nazýva Omodeus dictus Fejes de Ida. Po bitke pri Rozhanovciach kráľ Karol Róbert zabral omodejovské majetky, medzi nimi aj Malú Idu a Poľov. Ich novým majiteľom sa stal palatín Filip Drugeth, no po omilostení Tomáša a Mikuláša Čurku v roku 1323 sa im majetok vrátil. V roku 1330 si potomkovia Štefana Čurku majetky rozdelili a majiteľom Malej Idy sa stal Tomáš. V roku 1367 sa vlastníkom obce spomína Tomášov syn, magister Peter, no už v roku 1406 prešla do majetku Spišskej kapituly. V tom čase v obci stál už aj kostol s farou, vybudovaný v rokoch 13321335. 

V súčasnosti zažíva obec vďaka individuálnej bytovej výstavbe veľký rozmach. Dokončená bola plynofikácia, vybudoval sa vodovod i splašková kanalizácia s čističkou odpadových vôd, do užívania bol odovzdaný Dom smútku i multifunkčné ihrisko, zrekonštruované bolo futbalové ihrisko. Premeny sa dočkalo centrum obce s nádvorím obecného úradu, kde pribudol priestor na spoločenské akcie. Pripravuje sa rekonštrukcia obecných komunikácii a vybudovanie chodníkov. V obci sa nachádza materská a základná škola, ktorú navštevujú aj deti z Bukovca, Šemše, Hodkoviec a Nováčian.

Malá Ida sa rozrastá vďaka individuálnej bytovej výstavbe v lokalite Pánsky les. Je plne plynofikovaná. Najväčším problémom obce v súčasnosti je nedostatok kvalitnej pitnej vody.

Kultúra a zaujímavosti

Pamiatky 
 Rímskokatolícky kostol Navštívenia Panny Márie, jednoloďová klasicistická stavba s polkruhovo ukončeným presbytériom a vežou tvoriacou súčasť jej hmoty z roku 1795. Interiér je zaklenutý pruskou klenbou. Oltár s obrazom Navštívenia Panny Márie a kazateľnica sú klasicistické z doby vzniku stavby. Voľné obrazy Madona a sv. Ján Krstiteľ sú dielom V. Klimkovicsa z roku 1850. Fasády kostola sú členené lizénami, priečelie je ukončené trojholníkovým štítom s tympanónom. Veža s korunnou rímsou s terčíkom je ukončená ihlancovou helmicou.

Podujatia 
 Dni Malej Idy (zvyčajne v júni)
 Silvestrovská párty s ohňostrojom

Školstvo 
Malá Ida je bývalá tzv. stredisková obec, v ktorej je veľká základná škola. Sústreďuje žiakov zo štyroch susedných obcí. V obci sa nachádza aj materská škola.

Šport 
 Tenisový Klub (celoročne otvorený)
 Golfový Klub Red Fox (otvorené celoročne - konajú sa turnaje)

Referencie

Zdroj 
 Oficiálna stránka obce

 
Obce okresu Košice-okolie